ছবি করতে গিয়ে সবসময় অনুষ্কার ভয় হয়, কাজটা ঠিকঠাক করতে পারবেন কিনা! প্রত্যেকের মধ্যেই এমন কোনও না কোনও ভয় কাজ করে। তবে ‘নীরজা’তে সোনম অত্যন্ত সাহসের পরিচয় দিয়েছেন, মত অনুষ্কার। ইতিমধ্যেই যথেষ্ট সাড়া ফেলেছে ‘নীরজা’। তবে এক নায়িকার কাছ থেকে আরেক নায়িকার শুভেচ্ছা পাওয়াটা মনে রাখার বিষয় 
তো বটেই!
 
রাগে ফুঁসছেন!
সলমন খান বেজায় চটেছেন হুমা কুরেশির উপর। নিজের জন্মদিনের অনুষ্ঠানে হুমার সঙ্গে কোনও কথাই বলেননি সলমন। ভাই সোহেল খান এবং তাঁর স্ত্রী সীমার সম্পর্কের ভাঙনে হুমারই হাত রয়েছে বলে শোনা যাচ্ছে। এই কারণেই নাকি হুমার উপর বিরক্ত সলমন। একজন বহিরাগতের জন্য পরিবারে ভাঙন ধরবে, মেনে নেবেন না তিনি। কিছুদিন আগেই সোহেল খানের ক্রিকেট টিমের ব্র্যান্ড অ্যাম্বাসেডরের পদ থেকে বাদ পড়েছেন হুমা। আর কিচ্ছু করার নেই। খান পরিবারের সদস্যদের তোপের মুখে পড়ছেন যে!
 
মেরা ভাষা হ্যায় জাপানি!
পরবর্তী ছবি ‘রেঙ্গুন’এর জন্য জাপানি শিখছেন শাহিদ কপূর। শুধু তাতেই থেমে নেই তিনি। জাপানি খাবারও খেতে শুরু করেছেন। ছবিতে দ্বিতীয় বিশ্বযুদ্ধের সময়কে তুলে ধরা হয়েছে। তাই প্রাসঙ্গিকভাবেই এসে পড়েছে জাপানি ভাষা। কিছুদিন আগেই নার্গিস ফকরি ছবির প্রয়োজনে মরাঠি শিখেছেন। এবার শাহিদ মজেছেন জাপানিতে। জাপানি রন্ধন ছাড়া অন্য কিছু আর মুখেই রুচছে না শাহিদের! 
 
বক্তব্য পেশ
বলিউড ফিল্ম ইন্ডাস্ট্রির প্রশংসা করলেন কর্ণ জোহর। ইদানীং অনেকেই বলিউড থেকে হলিউডের পথে পা বাড়াচ্ছেন, বাড়িয়েছেন। তাতে অখুশি নন কর্ণ। তবে এ প্রসঙ্গে তাঁর বক্তব্য, ‘‘বিশ্বের তাবড় ফিল্ম ইন্ডাস্ট্রিগুলোর মধ্যে অন্যতম বলিউড। হলিউডের বিশেষ কেউ আমাদের ইন্ডাস্ট্রিতে কাজ করেননি। অথচ এখানকার অভিনেতা-অভিনেত্রীরা অনেক বেশি কাজ করছেন হলিউডে। এই সাফল্যে আমি খুশি।’’ প্রশংসার সঙ্গে কিছুটা ক্ষোভও প্রকাশ করেছেন কর্ণ। ‘‘ছবির চিত্রনাট্যকারেরা এখানে বঞ্চিত। নিজেদের প্রাপ্য সম্মান তাঁরা পান না। তাঁদের পে-স্কেলও বাড়ানো প্রয়োজন। ছবির লেখক এবং পরিচালকদেরই সামনের মুখ হওয়া উচিত। তাঁদের অবদানই তো সবচেয়ে বেশি,’’ বলেন কর্ণ।